《严州道中情思颇适》
明代·程敏政

山远沙平水似烟，篷窗赢得枕书眠。暖风一日初黄柳，好雨连宵剩绿田。

傍岸凫鹥如送客，随家鸡犬不惊船。相看便有江湖恋，耕凿娱亲在几年。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。